**Anexa nr. [...] la Hotărârea Adunării Generale a membrilor asociați din Asociația de Dezvoltare Intercomunitară „ECOLECT MUREȘ” nr. [...] din [...]**

**Anexa nr.3 la Hotărârea Consiliului Local nr. \_\_\_\_\_ din \_\_\_\_\_\_\_\_\_\_**

**REGULAMENT-CADRU**

**DE INSTITUIRE ȘI IMPLEMENTARE A INSTRUMENTULUI ECONOMIC „PLĂTEȘTE PENTRU CÂT ARUNCI” PENTRU SERVICIUL DE SALUBRIZARE ÎN JUDEȚUL MUREȘ**

**MUREȘ**

**2022**

CUPRINS

[PREAMBUL 2](#_Toc120532412)

[CAPITOLUL I DISPOZIȚII GENERALE 3](#_Toc120532413)

[Secțiunea 1 DOMENIUL DE APLICARE 3](#_Toc120532414)

[Secțiunea a 2-a COMPETENȚE DE INSTITUIRE ȘI IMPLEMENTARE A „PPCA” 4](#_Toc120532415)

[CAPITOLUL II MODALITĂȚI DE STABILIRE A INSTRUMENTULUI ECONOMIC „PPCA” 5](#_Toc120532416)

[Secțiunea 1 DISPOZIȚII GENERALE 5](#_Toc120532417)

[Secțiunea a 2-a OPERAȚIONALIZAREA „PPCA” PRIN RAPORTARE LA VOLUMUL DEȘEURILOR 5](#_Toc120532418)

[Secțiunea a 2-a OPERAȚIONALIZAREA „PPCA” APLICABILĂ UTILIZATORILOR NON-CASNICI 7](#_Toc120532419)

[Secțiunea a 3-a OPERAȚIONALIZAREA „PPCA” PRIN REALIZAREA CONTINUĂ DE INVESTIȚII 7](#_Toc120532421)

[CAPITOLUL III REDUCEREA TAXEI DE SALUBRIZARE ÎN URMA IMPLEMENTĂRII INSTRUMENTULUI ECONOMIC PPCA 8](#_Toc120532422)

[Secțiunea 1 DISPOZIȚII GENERALE 8](#_Toc120532423)

[Secțiunea a 2-a MODALITĂȚILE DE APLICARE A REDUCERII TAXEI DE SALUBRIZARE 9](#_Toc120532424)

[CAPITOLUL IV DISPOZIȚII TRANZITORII ȘI FINALE 10](#_Toc120532425)

**PREAMBUL**

 România, potrivit angajamentelor luate în fața Comisiei Europene, trebuie să întreprindă toate măsurile necesare implementării unor instrumente economice. Aceste instrumente economice sunt foarte importante pentru modernizarea gestionării deșeurilor din România, dar și pentru implementarea legislației europene în domeniu.

Instrumentele economice care trebuie implementate sunt: „plătește pentru cât arunci“, „răspunderea extinsă a producătorului“ și „taxa la depozitare“. Pentru aceste considerente, Asociația de Dezvoltare Intercomunitară ECOLECT Mureș (în continuare „ADI Ecolect Mureș”) adoptă prezentul regulament în vederea reglementării instrumentului economic „plătește pentru cât arunci”.

 Articolul 22^1 din Regulamentul Serviciului Public de Salubrizare a Localităților din Județul Mureș, cu modificările și completările ulterioare, prevede următoarele:

„(1) Se va permite beneficiarilor serviciului să solicite aplicarea instrumentului economic “plătește cât arunci” prin reducerea frecvenței de colectare a deșeurilor (sau a volumului recipientelor), cu respectarea celorlalte prevederi incidentale.

(2) Aplicarea instrumentului se va realiza cu prioritate asupra fluxului de deșeuri reziduale, colectate separat.

(3) Solicitarea beneficiarilor serviciului de aplicare se va transmite simultan către operatorul care efectuează prestarea serviciului de colectare și către autoritatea contractantă care a delegat contractul în baza căruia se efectuează prestarea serviciului, respectiv ADI ECOLECT Mureș.

(4) Autoritățile contractante și operatorii vor elabora o metodologie de implementare la nivelul județului Mureș.”

Conform art. 17 alin. (5) teza a 3-a din Ordonanța de urgență nr. 92/2021 privind regimul deșeurilor, cu modificările și completările ulterioare, asociațiile de dezvoltare intercomunitară au următoarele obligații:

„h) să implementeze, cu respectarea prevederilor Ordonanței Guvernului nr. 21/1992 privind protecția consumatorilor, republicată, cu modificările și completările ulterioare, instrumentul economic „plătește pentru cât arunci“, bazat pe unul sau mai multe dintre următoarele elemente:

(i) volum; (ii) frecvență de colectare; (iii) greutate; (iv) saci de colectare personalizați.”

 În baza art. 6 alin. (1) din Legea serviciului de salubrizare a localităților nr. 101/2006 (\*\*republicată), cu modificările și completările ulterioare, „autoritățile administrației publice locale ale unităților administrativ-teritoriale [...] au competențe exclusive în ceea ce privește organizarea, atribuirea, coordonarea și controlul activităților de salubrizare desfășurate în aria teritorială de competență a acestora și exercită următoarele atribuții: l^2) elaborarea și aprobarea regulamentului pentru implementarea instrumentului economic <<plătește pentru cât arunci>>.” Totodată, art. 26 alin. (3) din același act normativ prevede că „autoritățile administrației publice locale au obligația să implementeze instrumentul economic <<plătește pentru cât arunci>> în conformitate cu prevederile art. 17 alin. (5) lit. h) din Ordonanța de urgență a Guvernului nr. 92/2021, cu modificările și completările ulterioare.”

 Instrumentul economic „plătește pentru cât arunci” se aplică în funcție de frecvența de preluare a deșeurilor, tipul de recipiente, cantitatea și tipul de deșeu și de condițiile tehnico-economice locale.

 Regulamentul-cadru de instituire și implementare a instrumentului economic „plătește pentru cât arunci” pentru serviciul de salubrizare în județul Mureș reprezintă instrumentul de lucru în baza

căruia autoritățile contractante și operatorii vor elabora metodologia de implementare la nivel local, în funcție de particularitățile fiecărei comunități.

**CAPITOLUL I**

**DISPOZIȚII GENERALE**

## **Secțiunea 1 DOMENIUL DE APLICARE**

**Articolul 1**

 Prezentul regulament de instituire și implementare a instrumentului economic „plătește pentru cât arunci” (în continuare „PPCA”) are la bază următorul cadru legal:

1. Legea serviciului de salubrizare a localităților nr. 101 din 25 aprilie 2006, republicată cu modificările și completările ulterioare;
2. Ordonanța de urgență nr. 92 din 19 august 2021 privind regimul deșeurilor, republicată cu modificările și completările ulterioare;
3. Ordonanță de urgență nr. 74 din 17 iulie 2018 pentru modificarea și completarea Legii nr. 211/2011 privind regimul deșeurilor, a Legii nr. 249/2015 privind modalitatea de gestionare a ambalajelor și a deșeurilor de ambalaje și a Ordonanței de urgență a Guvernului nr. 196/2005 privind Fondul pentru mediu, republicată cu modificările și completările ulterioare;
4. Ordinul președintelui A.N.R.S.C. nr. 640/2022 privind aprobarea Normelor metodologice de stabilire, ajustare sau modificare a tarifelor pentru activitățile de salubrizare, precum și de calculare a tarifelor/taxelor distincte pentru gestionarea deșeurilor și a taxelor de salubrizare.

**Articolul 2**

1. Regulamentul-cadru de instituire și implementare a instrumentului economic „plătește pentru cât arunci” pentru serviciul de salubrizare în județul Mureș este adoptat de către ADI Ecolect Mureș și are ca obiect instituirea și implementarea instrumentului economic „PPCA” cu aplicabilitate directă la nivelul serviciului de salubrizare prestat la nivelul județului Mureș în aria teritorială a membrilor ADI ECOLECT MUREȘ.
2. Obiectivul instituirii și implementării instrumentului economic „PPCA” este de a încuraja reciclarea deșeurilor, acolo unde este fezabil din punct de vedere, tehnic, economic și al protecției mediului.
3. Rezultatul final urmărit este de reducere a cantității de deșeuri care ajunge la depozitare și creșterea ratei de reutilizare/reciclare.

**Articolul 3**

Din punct de vedere al efectelor juridice produse, instituirea și implementarea regulamentului se realizează exclusiv în domeniul serviciului de salubrizare de pe raza unității administrativ-teritoriale a Municipiului/Orașului/Comunei **[...]**.

## **Secțiunea a 2-a COMPETENȚE DE INSTITUIRE ȘI IMPLEMENTARE A „PPCA”**

**Articolul 4**

1. ADI Ecolect Mureș, în calitate de autoritate contractantă are următoarele competențe exclusive:
2. organizarea, atribuirea, coordonarea și controlul activităților de salubrizare desfășurate în aria teritorială de competență a acesteia;
3. calcularea și aprobarea cuantumului reducerii valorii facturii sau, după caz, a taxei de salubrizare pentru utilizatorii casnici, pe baza sumelor încasate de la organizațiile care implementează obligațiile privind răspunderea extinsă a producătorilor, în conformitate cu normele metodologice elaborate și aprobate de A.N.R.S.C.;
4. elaborarea și aprobarea regulamentului-cadru pentru implementarea instrumentului economic <<plătește pentru cât arunci>>, după consultarea publică.
5. Operaționalizarea instrumentului economic „PPCA” se va realiza cu respectarea recomandărilor elaborate și publicate de către A.N.R.S.C. pe site-ul instituției[[1]](#footnote-1). Totodată, împreună cu operatorii fiecărei zone se va urmări elaborarea unei metodologii de implementare la nivelul județului Mureș, care se va aplica cu respectarea și în baza dispozițiilor prezentului regulament.
6. ADI ECOLECT MUREȘ împreună cu reprezentanții desemnați din partea unităților administrativ-teritoriale membre și operatorul desemnat câștigător pe zona de operare, vor implementa dispozițiile regulamentului prin raportare la gradul de aplicabilitate din punct de vedere tehnic, economic și al protecției mediului, atât în mediul urban, cât și în mediul rural.

**Articolul 5**

1. Având în vedere Contractul de asociere pentru Proiectul „Sistem de management integrat al deșeurilor în județul Mureş” semnat de către reprezentanţii tuturor unităţilor administrativ teritoriale din judeţ, asociate în ADI Ecolect Mureș, asociația are competență exclusivă, în vederea operaționalizării instrumentului economic „plătește pentru cât arunci”.
2. În baza dispozițiilor art. 28^5 alin. (4) din Legea nr. 101/2006, ADI ECOLECT MUREȘ are următoarele competențe exclusive, în vederea operaționalizării instrumentului economic „PPCA”:
3. să calculeze factorii de ajustare a taxei de salubrizare stabiliți pentru zona urbană, respectiv pentru zona rurală, pe baza cantității de deșeuri efectiv colectate, la nivel de an, din fiecare unitate administrativ-teritorială membră a asociației;
4. să calculeze nivelul taxei de salubrizare pentru fiecare unitate administrativ-teritorială în parte, astfel încât să nu se modifice cantitatea totală de deșeuri contractată, calculată pe baza indicelui mediu de generare a deșeurilor municipale din zona urbană, respectiv din zona rurală, prevăzut în contract.

**CAPITOLUL II**

**MODALITĂȚI DE STABILIRE A INSTRUMENTULUI ECONOMIC „PPCA”**

## **Secțiunea 1 DISPOZIȚII GENERALE**

**Articolul 6**

1. Sistemul „PPCA” prevede introducerea unei taxe diferențiate fiecărui UAT și utilizator non-casnic (instituții publice, persoane juridice) de pe raza UAT-ului respectiv, în funcție de cantitatea de deșeuri produsă și colectată de către operatorul de salubrizare de pe raza unității administrativ-teritoriale a autorității contractante.
2. ADI Ecolect Mureș va implementa instrumentul economic „PPCA” având la bază elementul de **volum**, conform art. 17 alin. (5) lit. h) pct. (i) din Ordonanța de urgență a Guvernului nr. 92/2021, cu modificările și completările ulterioare.
3. Taxele de salubrizare se stabilesc conform art. 28^5 alin. (2) din Legea nr. 101/2006, cu modificările și completările ulterioare, astfel încât tariful pentru recipientele/containerele cu volumul cel mai mic puse la dispoziție utilizatorului, în același număr de fracții, să nu fie mai mare decât tariful ofertat/fundamentat pentru colectarea volumului de deșeuri generat de utilizator, rezultat din aplicarea indicelui de generare a deșeurilor prevăzute în caietul de sarcini, având în vedere implementarea elementului pe bază de volum al deșeurilor.

## **Secțiunea a 2-a OPERAȚIONALIZAREA „PPCA” PRIN RAPORTARE LA** **VOLUMUL DEȘEURILOR**

**Articolul 7**

1. Obiectivul principal al instrumentului economic „PPCA” este limitarea volumului colectat de deșeuri reziduale, cu respectarea art. 22^1 din Regulamentul Serviciului Public de salubrizare a localităților din județul Mureș, cu modificările și completările ulterioare, prin utilizarea metodei privind volumul deșeurilor.
2. Conform art. 5 alin. (4) din Regulamentul de instituire și administrare a taxei de salubrizare pentru utilizatorii serviciului de salubrizare din județul Mureș, ADI Ecolect Mureș, pe baza cantităților raportate de operator și certificate de ADI Ecolect Mureș, va centraliza cantitatea lunară de deșeuri generată de fiecare UAT. În baza cantităților centralizate, UAT-urile vor realiza o reechilibrare a sumelor datorate de cetățeni. În cazul în care se constată o depășire a cantităților față de cele certificate inițial în aceeași perioadă a anului anterior, diferența va fi suportată de către UAT din bugetul local.
3. Pentru evitarea unor situații în care UAT-urile să achite diferențe semnificativ mai mari pentru fracția de deșeuri reziduale colectată de către operatorul de salubrizare, se vor asigura, cu sprijin tehnic din partea ADI Ecolect Mureș, resursele necesare, atât umane, cât și financiare, pentru organizarea cel puțin trimestrială a unor campanii de informare și conștientizare a cetățenilor.

**Articolul 8**

1. În zona de **gospodării plurifamiliale (blocuri) – mediul de rezidență urban** se vor aplica următoarele măsuri:
2. Utilizatorii vor primi o singură pubelă de capacitate 60 litri (culoare neagră) pentru deșeurile reziduale, asigurată de operator. După necesitate, utilizatorii au posibilitatea de a achiziționa suplimentar cel mult încă o pubelă cu capacitate de 60 litri (culoare neagră), contra-cost, direct de la operator sau un alt loc indicat de autoritățile publice locale;
3. Pubelele de capacitate 60 litri (culoare neagră) pentru fracția deșeurilor reziduale sortate necorespunzător, nu vor fi ridicate de către operator în ziua de colectare a respectivelor fracții și vor fi etichetate pentru semnalizarea contaminării. Pubelele vor fi ridicate de către operator în ziua de colectare a respectivelor fracții cu aplicarea unei penalizări UAT-ului, respectiv asociației de proprietari, după caz, care se va consemna într-un proces verbal de constatare, cu raport fotografic atașat și adus la cunoștință reprezentantului UAT-ului, respectiv președintelui/persoanei împuternicite din partea asociației de proprietari.
4. În zona de **gospodării individuale (case)** – **mediul de rezidență urban** se vor aplica următoarele măsuri:
5. Utilizatorii vor primi o singură pubelă de capacitate 60 litri (culoare neagră) pentru deșeurile reziduale, asigurată de operator. După necesitate, utilizatorii au posibilitatea de a achiziționa suplimentar cel mult încă o pubelă cu capacitate de 60 litri (culoare neagră), contra-cost, direct de la operator sau un alt loc indicat de autoritățile publice locale;
6. Fiecare pubelă de deșeuri reziduale colectată suplimentar față de numărul de colectări stabilite conform acordului cadru/contractului de salubrizare la nivelul zonei de operare, va conduce la recalcularea taxei de salubrizare prin creșterea exponențială, în funcție de numărul de ridicări care depășesc norma anuală pentru gospodăriile individuale, stabilită conform indicatorilor de performanță pentru serviciul public de salubrizare;
7. Pubelele de 60 litri pentru fracția de deșeuri reziduale, în cazul care nu sunt utilizate corespunzător, fiind identificate alte tipuri de fracții în interiorul pubelei, nu vor fi ridicate de către operator în ziua de colectare a respectivelor fracții și vor fi etichetate pentru semnalizarea contaminării;
8. În zona de **gospodării individuale (case)** **– mediul de rezidență rural,** utilizatorii vor primi o singură pubelă de capacitate 60 litri (culoare neagră) pentru deșeurile reziduale, asigurată de operator. După necesitate, utilizatorii au posibilitatea de a achiziționa suplimentar cel mult încă o pubelă cu capacitate de 60 litri (culoare neagră), contra-cost, direct de la operator sau un alt loc indicat de autoritățile publice locale.

**Articolul 9**

1. În decursul unui an, pe baza unui **raport semestrial** efectuatde către reprezentanții în teritoriu din partea ADI Ecolect Mureș, care va fi aprobat de către cel puțin un reprezentant din partea UAT-ului și un reprezentant al operatorului, se va stabili necesitatea înlocuirii pubelelor existente pentru fracțiile reziduale și biodeșeuri cu pubele de volum mai mic sau mai mare, în funcție de rezultate raportului semestrial.
2. Raportările semestriale se vor centraliza, astfel încât noile tipuri de investiții să poată fi centralizate la nivelul întregii zone de activitate a operatorului conform contractului de delegare.
3. Raportul semestrial se va elabora prin utilizarea obligatorie și exclusivă a instrumentelor puse la dispoziție de către ADI Ecolect Mureș și prin utilizarea unui model de raport unic. Orice alt instrument sau modalitate de raportare utilizată de către reprezentanții UAT-urilor și/sau reprezentanții operatorului economic, nu se vor lua în considerare.
4. În raportul semestrial care va centraliza situația fiecărui UAT în parte, se vor consemna informații referitoare la:
	1. gradul de impuritate, estimativ, al fracției de deșeuri reziduale, respectiv biodeșeuri;
	2. gradul de respectare a regulilor de aruncare a deșeurilor de către cetățenii UAT-ului;
	3. media lunară a gradului de umplere a pubelei.

## **Secțiunea a 3-a OPERAȚIONALIZAREA „PPCA” APLICABILĂ UTILIZATORILOR**

## **NON-CASNICI**

**Articolul 10**

1. Conform art. 7 alin. (10) din Regulamentul de instituire și administrare a taxei de salubrizare pentru utilizatorii serviciului de salubrizare din județul Mureș, utilizatorii non-casnici (persoane juridice proprietari de imobile sau care desfășoară activități în imobile închiriate) au obligaţia depunerii declaraţiei pentru stabilirea cuantumului taxei de salubrizare - Anexa 4 pentru toate punctele de lucru în care desfăşoară activităţi (economice sau de altă natură) pe teritoriul administrativ al judeţului Mureş. Declaraţia de impunere se depune pentru fiecare imobil.
2. Utilizatorii non-casnici au posibilitatea de a alege, conform Declarației inițiale/rectificative, una dintre cele două metode de estimare a cantităților de deșeuri asimilabile celor menajere, produse într-un an, respectiv:
3. Calcul de generare a deșeurilor în baza Standardului SR 13400:2016 – Salubrizarea localităților (kg/zi; kg/an);
4. Calcul de generare deșeuri conform estimării proprii, bazat pe declarația pe proprie răspundere, în cazul în care se estimează producerea unei cantități mai mari de deșeuri (kg/zi; kg/an) sau activitatea utilizatorului non-casnic nu se poate asimila conform Standardului SR 13400:2016.
5. La o frecvență anuală, ADI Ecolect Mureș va realiza o reechilibrare tarifară, în baza datelor centralizate și certificate, primite de la operatorul de salubrizare.
6. În cazul în cazul în care se constată că utilizatorul non-casnic a produs o cantitate de deșeuri reziduale mai mare decât cea menționată în Declarația inițială/rectificativă, va fi notificat de către autoritățile administrației publice locale pe raza cărora acesta are înregistrat punctul de lucru, în vederea achitării diferenței dintre cantitate estimată și cea efectiv colectată de către operator.
7. Utilizatorilor non-casnici, atât din mediul urban, cât și din mediul rural, le revine obligația de a achiziționa din resurse proprii pubele, respectiv containere pentru depozitarea fracției de deșeuri reziduale.

## **Secțiunea a 3-a OPERAȚIONALIZAREA „PPCA” PRIN REALIZAREA CONTINUĂ DE INVESTIȚII**

**Articolul 11**

1. În cazul în care este fezabil din punct de vedere tehnic, economic și al protecției mediului, atât în mediul urban, cât și în mediul rural, ADI ECOLECT MUREȘ va urmări permanent, împreună cu operatorul de pe zona contractată, dezvoltarea sistemului de salubrizare pe toată perioada contractuală.
2. Pe toată perioada de derulare a contractului de delegare se propune implementarea unui sistem de gestionare, pe 4 fracții, a deșeurilor de hârtie, metal, plastic și sticlă din deșeurile municipale, conform art. 2 alin. (5) coroborat cu art. 4 alin. (2) din Legea nr. 101/2006, cu modificările și completările ulterioare, format din:
3. Puncte de colectare/sisteme de colectare individuală <<din poartă în poartă>>;
4. Centre de colectare prin aport voluntar;
5. Insule ecologice digitalizate dotate cu recipiente/containere dedicate pentru colectarea separată a deșeurilor selective;
6. Instalarea de ecoinsule subterane și/sau supraterane în zonele aglomerate și în zonele rezidențiale, prin investiții locale tip-pilot.

**CAPITOLUL III**

**REDUCEREA TAXEI DE SALUBRIZARE ÎN URMA IMPLEMENTĂRII INSTRUMENTULUI ECONOMIC „PPCA”**

## **Secțiunea 1 DISPOZIȚII GENERALE**

**Articolul 12**

1. ADI Ecolect Mureș are competențe exclusive conform art. 6 alin. (1) lit. l^1) din Legea nr. 101/2006, în ceea ce privește organizarea, atribuirea, coordonarea și controlul activităților de salubrizare desfășurate în aria teritorială de competență și exercită atribuția de calculare și aprobare a cuantumului reducerii valorii facturii sau, după caz, a taxei de salubrizare pentru utilizatorii casnici, pe baza sumelor încasate de la organizațiile care implementează obligațiile privind răspunderea extinsă a producătorilor, în conformitate cu normele metodologice elaborate și aprobate de A.N.R.S.C.
2. Raporturile contractuale dintre operatorii care desfășoară activități de salubrizare pe fluxul deșeurilor menajere și similare se stabilesc cu respectarea termenelor de emitere și de scadență la plată ale facturii, precum și a modului de calcul al penalităților de întârziere la plata facturii, prevăzute la art. 42 alin. (9) și (10) din Legea nr. 51/2006, republicată, cu modificările și completările ulterioare.
3. Plata contravalorii prestațiilor se face pe baza facturilor emise de către operator, la tarifele aprobate de Adunarea Generală a ADI Ecolect Mureș și fundamentate de operator, în conformitate cu Ordinul nr. 640/2022.

**Articolul 13**

ADI Ecolect Mureș are competențe exclusive să calculeze și să aprobe valoarea reducerii facturilor utilizatorilor casnici sau, după caz, valoarea reducerii taxei de salubrizare plătite de utilizatorii casnici, în funcție de sumele încasate de la organizațiile care implementează obligațiile privind răspunderea extinsă a producătorului.

## **Secțiunea a 2-a MODALITĂȚILE DE APLICARE A REDUCERII TAXEI DE SALUBRIZARE**

**Articolul 14**

1. ADI Ecolect Mureș, conform art. 28^4 din Legea nr. 101/2006, repartizează sumele aferente gestionării deșeurilor de ambalaje municipale încasate de la organizațiile care implementează obligațiile privind răspunderea extinsă a producătorilor către membrii asociați, proporțional cu cantitățile de deșeuri de hârtie, metal, plastic și sticlă colectate din raza administrativ-teritorială a acestora, în vederea calculării și aprobării de către autoritățile administrației publice locale ale fiecărei unități administrativ-teritoriale a reducerii taxei de salubrizare pentru utilizatorii casnici.
2. În modalitatea de plată prin taxă, autoritățile administrației publice locale ale unității administrativ-teritoriale calculează și aprobă taxa de salubrizare la nivelul sumei dintre taxa distinctă plătită de utilizatori pentru gestionarea deșeurilor de hârtie, metal, plastic și sticlă și taxa distinctă pentru gestionarea deșeurilor reziduale.
3. Taxa distinctă pentru gestionarea deșeurilor de hârtie, metal, plastic și sticlă prevăzută la art. 17 alin. (5) lit. i) din Ordonanța de urgență a Guvernului nr. 92/2021, cu modificările și completările ulterioare, se calculează la nivelul tarifului distinct pentru gestionarea deșeurilor de hârtie, metal, plastic și sticlă pentru activitățile desfășurate de operatori, prevăzut la art. 28^3 alin. (2), din care se scade valoarea reducerii taxei din sumele încasate de la organizațiile care implementează obligațiile privind răspunderea extinsă a producătorilor, calculat în conformitate cu normele metodologice elaborate și aprobate de A.N.R.S.C.

**Articolul 15**

1. Sumele aferente gestionării deșeurilor de ambalaje municipale încasate de către ADI Ecolect Mureș de la organizațiile care implementează obligațiile privind răspunderea extinsă a producătorilor se reflectă în reducerea facturii sau, după caz, a taxei de salubrizare plătite de utilizatori și se utilizează exclusiv în scopurile pentru care sunt destinate.
2. ADI Ecolect Mureș, conform art. 28^3 alin. (3) din Legea nr. 101/2006, are obligația de a încheia contracte, parteneriate sau alte forme de colaborare cu toate organizațiile licențiate care implementează obligațiile privind răspunderea extinsă a producătorilor și să pună la dispoziția acestora cantitățile de deșeuri sortate, corespunzător cotei de piață deținute, care se publică trimestrial pe site-ul oficial al autorității publice centrale pentru protecția mediului[[2]](#footnote-2).

**CAPITOLUL IV**

**DISPOZIȚII TRANZITORII ȘI FINALE**

**Articolul 16**

1. ADI Ecolect Mureș va elabora și aproba pe parcursul anului 2023, norme metodologice, în funcție de particularitățile locale și de interesele actuale și de perspectivă ale fiecărei UAT, în conformitate cu prevederile prezentului regulament.
2. Până la elaborarea și aprobarea normelor metodologice de către ADI Ecolect Mureș pentru implementarea instrumentului economic „PPCA”, operatorii vor respecta dispozițiile prevăzute în cadrul contractului de delegare.

**Articolul 17**

ADI Ecolect Mureș împreună cu autoritățile administrației publice locale, vor monitoriza aplicarea prevederilor prezentului regulament.

**Articolul 18**

Regulamentul va fi actualizat în funcție de modificările de natură tehnică, tehnologică și legislativă, prin hotărârea adoptată de Adunarea Generală a membrilor asociați din ADI Ecolect Mureș.

**Asociația de Dezvoltare Intercomunitară**

**ECOLECT MUREȘ**

prin:

domnul/dna **…………………**

*PREȘEDINTE*

1. Link de accesare: <https://www.anrsc.ro/salubrizare/> [↑](#footnote-ref-1)
2. Link accesare: <http://www.mmediu.ro/categorie/comisia-de-supraveghere/196> [↑](#footnote-ref-2)